Zoey-boekereeks gee vlerke aan Weskuskinders - Afrikaans.com
Deur: William Sezoe
Twee fenomenale vroue, Trish Goosen, 'n bekroonde joernalis by die Weslander en Shemoné Bokhary, 'n vroeëkinderontwikkelingspesialis by die Arcelor Mittal Science Centre in Vredenburg, het onlangs saam 'n boekereeks uitgegee wat reeds talle jong kinders aan die Weskus inspireer.
Trish en Shemoné het mekaar in 2015 ontmoet en in 2017 het dié twee koppe bymekaargesit om hierdie opwindende projek moontlik te maak. Die boekereeks, Zoey en die superslimhelpers, is in November 2019 bekendgestel.
"In 2017 het 'n onderwyser gevra hoekom ons nie ons eie boeke skryf nie. Dis waar die eintlike inspirasie begin het," sê Shemoné.
"Liefde en respek is die belangrikste lesse wat ons vir die land se kinders met ons boeke wil leer." – Die skrywers Trish Goosen & Shemone Bokhary.
Hierdie twee ystervroue het uit hul eie sakke die eerste boek van die reeks laat publiseer. Trish en Shemoné het saam aan die storie geskryf en Trish, wat linkshandig is, het die illustrasies eers op papier gedoen, en daarna met haar regterhand op 'n digitale ontwerpprogram geteken – dit wil gedoen wees!
Die boek raak aan verskeie uitdagings in ons gemeenskappe. Een van dié uitdagings wat ondersoek word, is boeliery. Die boek ondersoek ook die tema van identiteit en die soeke daarna.
Die boek bevat vyf karakters wat elk uit 'n spesifieke agtergrond kom. Ten spyte daarvan aanvaar hul mekaar onvoorwaardelik.
"Ons het besluit om inklusiewe karakters te skep wat inpas by die realiteit in Suid-Afrika," meen Trish.
Een van die karakters is ook in 'n rystoel en die ander vier maats moet saamwerk om hom met sy daaglikse aktiwiteite by te staan. Volgens Trish was dit noodsaaklik om só 'n karakter in die boek in te werk om sodoende die nood vir befondsing vir mense met gestremdhede te beklemtoon.
Zoey, die hoofkarakter, is 'n nuuskierige dogtertjie wat graag nuwe dinge leer. Sy moedig haar vriende, Piet en Lebo, aan om nuuskieriger te wees, want "nuuskierigheid maak kinders slim".
Boek een van 'n nuwe opvoedkundige kinderboekreeks wat kinders veral oor diversiteit wil leer, is reeds op die rakke. Kinders tussen 3 en 5 en veral graad R-leerders sal die boek geniet. Zoey en die Superslimhelpers word aanvanklik in Afrikaans gedruk, maar daar sal mettertyd ook 'n Engelse en woordlose weergawe van die boek beskikbaar wees en die skrywers hoop om dit ook in ons ander landstale beskikbaar te stel.
Die reaksie van die jong kinders aan die Weskus en selfs in die Boland het die twee vroue verbaas.
"Die boek was aanvanklik vir die jonger kinders, maar selfs tieners word ingetrek daardeur," sê Trish.
Volgens Shemoné is dit die uitdagings in ons gemeenskappe wat die tieners se belangstelling in die boek prikkel.
Hierdie twee vroue is 'n bewys van hoop. Hulle het besluit om hulle eie stories te skryf en dit deur middel van 'n boek met jong kinders in die Weskus te deel. Die tweede boek van die reeks word binnekort vrygestel.
By die bekendstelling: William Sezoe, Shemoné Bokhary, Vanessa du Plessis (For the Children in Langebaan) en Trish Goosen.